Praksisrapport fra “The British International School of Prague”
Skolen
Vi fire norske studentene ble delt inn to og to, der jeg og Torill skulle være på Petriny, mens Line og Hanne Christel skulle være på Kamyk. På Petriny leide BISP en korridor i øverste etasje av en tsjekkisk skole, så vi kom inn i et lite men hyggelig miljø. Selv om Kristin T. Alfer hadde vært tidlig ute med å sende informasjon til rektor på BISP, hadde ingen av lærerne på vår skole fått det. Læreren som jeg skulle følge i 3 uker, ble heller overrasket og skjønte ikke hvorfor jeg skulle være i klasserommet hele dagen. Ble en litt vanskelig start i og med at hun ble litt irritert over hele opplegget, men da hun skjønte at jeg var til god hjelp gikk det hele over. Informasjonen som ble sendt ut fra HIST ble vi nødt til å skrive ut selv og gi til lærerne. Synes det var veldig lærerikt å få observere og delta i undervisningen. Det var mange forskjeller og likheter. Lærerne var skikkelig flinke til å dra med elevene i diskusjoner, noe som jeg kommer til å ta med meg videre.  De hadde lagt lista en del høyere enn praktisert i norsk skole, noe som både kan være positivt og negativt. Synes selv det var mangel på tilpasset opplæring, så at det var noen elever som falt utenfor. Men samtidig ble jeg litt overbevist om a vi kanskje legger listen litt for lavt i det norske skolesystemet. Men her må en og ha i tankene at det er små klasser, og derfor lettere å hjelpe alle elevene. (Selv om TPO ikke var et brukt begrep). Noe jeg ikke synes så veldig mye om, var måten de henvendte seg til elevene på. Lærerne kunne være direkte spydige og nedsettende, her var det selvsagt stor forskjell på de enkelte lærene. Men jeg opplevde flere ganger i løpet av praksisperioden at elevene ble kalt idioter for at de svarte feil. Noe jeg ikke vil ta med meg videre!!  Det var morsomt å undervise på engelsk, og til dere som skal til neste år; det er bare å kaste seg i det! Klassene er ikke store, i min var det bare 14 elever, så det var akkurat som å undervise en liten gruppe. Siden det er en internasjonal skole, og elevene er fra forskjellige deler av verden, var det artig å se hvordan de utnyttet dette i undervisningen. Vi fikk også være med på internasjonal uke, noe som de har hvert år. Her ble hver klasse tildelt hver sin verdensdel, og ut fra dette laget vi skuespill, kostymer, kulisser m.m. Det var veldig artig. Min klasse hadde om Afrika. 

Forberedelser til internasjonal dag (
Det jeg synes var mest uvant, var belønningssystemet de hadde. På veggen hang det en poengtavle med elevenes navn på. Når de svarte riktig eller hadde en god oppførsel, ga læreren dem beskjed om å sette et poeng under navnet sitt. Slik ble samlet opp poeng i løpet av uken. Dette ble igjen samlet inn i housepoints, - elevene var delt inn i grupper på tvers av klassene. På samlingen hver fredag ble de forskjellige gruppenes housepoints lest opp. De hadde også noe de kalte ”Golden time”, der elevene fikk delta på ulike aktiviteter på slutten av uken. Dårlig oppførsel endte med at det ble trekt tid fra ”Golden time”. Elevene som da hadde fått trekt bort tid, måtte sitte på en stol å se på at de andre barna lekte. Lærerne mente selv at dette virket motiverende på elevene, og så stor nytte av det. 
Sosialt 
Det går ikke an å skrive denne rapporten uten å nevne det sosiale. Vi ble inkludert fra første stund av de andre lærerne. Vi var med ut og spiste sammen med dem, dro ut på byen (det ble mer enn en gang) og på konsert. De var skikkelig flinke til å høre om vi ville være med, noe som vi selvfølgelig satte pris på. Veldige greie og morsomme folk, som vi ennå har kontakt med. Vi fire som reiste sammen hadde det og veldig fint. Siden det er så billig i Praha, ble det middag ute nesten hver dag, noe som var veldig koselig, og godt. Det var billig å spise ute, ca 50-60 kr for en middag og et glass vin.
Bosted 

Vi leide leilighet av Praha1 (www.praha1.no). Leiligheten var liten, men hadde god standard. Den lå i femte etasje, og vi følte at tingene og oss selv var trygge der. Leiligheten var ca 5 min gange til sentrum. Måtte betale 15000kr samlet for 4 uker, helt grei pris.  Utleierne ordnet med transport til og fra flyplassen, veldig greit, så slapp vi å lete oss fram til der vi skulle bo.
Støtte fra lånekassen

Etter mye rot fra lånekassen fikk vi litt støtte til turen. 2250 kr i reisestipend, og ”utrolige” 600kr i lån (tror det var noe sånt). Så, det er lurt å spare opp til turen på forhånd, med tanke på dobbel husleie og flybilletter. 
Helhetsinntrykk
Det var veldig lærerikt å få oppleve ett annet skolesystem, noe som igjen gir en bedre forståelse for det norske skolesystemet, men som også har gitt meg mange nye gode ideer. Byen er helt fantastisk, og det var artig å kunne være der over lengre tid. Anbefales på det sterkeste å ta utenlandspraksis på ”The British International School of Prague”, jeg har i hvert fall hatt veldig stort utbytte av det!
